Vroue vir Afrikaans – Merlyn van der Rheede maak haar merk - Afrikaans.com
Hetsy as onderwyser, opleier of projekbestuurder, Merlyn van der Rheede maak haar merk … in Afrikaans.
Met haar ervaring in die onderwyssektor wat oor 20 jaar strek sowel as haar ondervinding in die sakesektor, het Merlyn op 1 Maart vanjaar haar plek ingeneem by die Afrikaanse Taalraad waar sy tans die rol as projekbestuurder in die noorde vul.
Nadat sy haar Hoër Onderwysdiploma van die voormalige Onderwyskollege Bellville en 'n Verdere Diploma in Onderwys met spesialisasie in E-leer aan die Universiteit Pretoria verwerf het, het sy ook haar B.Phil.-graad in rekenaargesteunde onderrig en leer aan die Universiteit Stellenbosch voltooi.
Merlyn het sewe jaar gelede die Kaap verruil vir Pretoria nadat sy vir baie jare onderwys gegee het en betrokke was by die opleiding van onderwysers op die gebied van rekenaargesteunde onderwys.
Hierdie week gesels ons met Merlyn van der Rheede oor haar liefde en passie vir Afrikaans wat sy op verskeie terreine van haar beroeps- en persoonlike lewe uitleef.